Diefstal van standbeelde ‘tragies’Die borsbeeld van oudpres. Paul Kruger is in 1981 ingehuldig (Foto: Verskaf) Vier standbeelde ter waarde van meer as R50 000 is verlede week by ŉ oord op oudpres. Paul Kruger se historiese plaas by Rustenburg, Noordwes, gesteel. Die standbeelde het Vrydag in die vroeë oggendure by die Kedar Heritage Lodge op die plaas Boekenhoutfontein voete gekry. Volgens Sarah Forsyth, oordbestuurder, is dit onduidelik hoe die boewe toegang tot die standbeelde gekry het omdat dit in ŉ vertrek met ŉ alarmstelsel en diefwering gestoor was. Volgens Forsyth het slegs ŉ beperkte getal mense toegang tot die vertrek gehad en was die standbeelde nie as deel van ŉ uitstalling aan lede van die publiek toeganklik nie. Die standbeelde sluit in ŉ borsbeeld van Kruger, ŉ beeld van ŉ bronssoldaat wat bekend staan as The man in bronze en twee metaalbeelde van leeus. Die borsbeeld van Kruger is in 1981 deur die oudpolitikus Willem Adriaan Cruywagen ingehuldig. The man in bronze-beeld wat ook van die plaas verdwyn het (Foto: Verskaf) “Ons het al by verskeie skrootwerwe in die omgewing gaan soek, maar kon helaas nie die standbeelde opspoor nie,” sê Forsyth. ŉ Saak van diefstal by ŉ sakeperseel is by die polisie aanhangig gemaak, het kapt. Sam Tselanyane, polisiewoordvoerder in Noordwes, bevestig. Volgens FC Pelser, woordvoerder van die FAK, is die standbeelde van historiese waarde en is die diefstal daarvan ŉ tragedie. Die FAK het Vrydag van die diefstal te hore gekom en help nou deur middel van sy netwerke om die standbeelde te probeer opspoor. “Ons gebruik ons platforms om mense van die diefstal bewus te maak en só hopelik die beelde terug te kry,” sê Pelser. Volgens Pelser is die kans groot dat die standbeelde op ŉ skrootwerf kan beland. “Die standbeelde word nie sommer by kunsveilings verkoop nie omdat dit agterdog kan wek,” sê Pelser. Maroela Media het vroeër berig die FAK wil vanjaar verhoed dat nóg erfenisskatte tot niet gaan nadat duisende beelde, gedenkplate, monumente en gedenkwaardighede oor die hele land heen die afgelope paar jaar deur vandale geplunder of verwoes is. Die meeste gevalle was waar erfenisstukke onder vandale deurgeloop het, met enkele gevalle van diefstal. Die FAK beplan om hierdie jaar sy netwerke selfs verder uit te brei en gemeenskappe landwyd te help om die erfenisskatte in hul dorpe te bewaar. “Ons kan nie toelaat dat ons erfenis verder vernietig word nie, anders gaan daar niks vir ons nageslag oorbly nie.” Pelser sê mense wat in besit van historiese erfenisstukke is, moet die werke met ekstra omsigtigheid bewaar. “Indien jy nie oor die hulpbronne beskik om dit te bewaar nie, skenk dit vir ŉ museum of instansie wat dit veilig sal hou.”